A BIZOTTSÁG HATÁROZATA
(2008. december 19.)
a hasított sertések spanyolországi minősítési módszereinek engedélyezéséről
(az értesítés a C(2008) 8477. számú dokumentummal történt)
(Csak a spanyol nyelvű szöveg hiteles)
(2009/11/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hasított sertések közösségi osztályozási rendszerének meghatározásáról szóló, 1984. november 13-i 3220/84/EGK tanácsi rendeletre (1) és különösen annak 5. cikke (2) bekezdésére,
mivel:
(1)
A 3220/84/EGK rendelet 2. cikkének (3) bekezdése értelmében a hasított sertéseket a színhústartalom becslése alapján kell minősíteni, a hasított sertés egy vagy több anatómiai részén végzett fizikai méréseken alapuló, statisztikailag igazolt értékelési módszerek segítségével. A minősítési módszerek engedélyezésének feltétele, hogy az értékelés statisztikai hibája egy megadott tűréshatáron belül maradjon. Ezt a tűréshatárt a hasított sertések közösségi osztályozási rendszerének alkalmazására vonatkozó részletes szabályok megállapításáról szóló, 1985. október 24-i 2967/85/EGK bizottsági rendelet (2) 3. cikkének (2) bekezdése határozza meg.
(2)
A 88/479/EGK bizottsági határozat (3) négy hasítottsertés-minősítési módszer (DEST, FOM, HGP és AutoFOM) alkalmazását engedélyezte Spanyolország számára.
(3)
Bizonyos technikai kiigazítások szükségességére tekintettel Spanyolország arra kérte a Bizottságot, hogy engedélyezze két módszer (FOM és AutoFOM) frissítését, két új módszer (UltraFOM 300 és VCS2000) alkalmazását, valamint további két módszer (HGP és DEST) hatályon kívül helyezését, és ennek érdekében a 2967/85/EGK rendelet 3. cikkének (3) bekezdésében előírt jegyzék második részének benyújtásával ismertette a boncolásos vizsgálat eredményeit.
(4)
A kérelem értékelése során megállapították, hogy a szóban forgó minősítési módszerek engedélyezéséhez szükséges feltételek teljesültek.
(5)
A 3220/84/EGK rendelet 2. cikkének (1) bekezdésével összhangban a tagállamok engedélyt kaphatnak arra, hogy a hasított sertéseknek a szóban forgó cikkben meghatározottól eltérő módon történő előkészítését lehetővé tegyék, amennyiben azt bizonyos kereskedelmi gyakorlatok vagy műszaki követelmények indokolttá teszik. Spanyolországban a kereskedelmi gyakorlat adott esetben megkívánhatja, hogy a nyelv, a szőr, a köröm, a nemi szervek, a háj, a vese és a rekeszizom mellett - amelyek eltávolítását a 3220/84/EGK rendelet 2. cikkének (1) bekezdése előírja - az elülső lábakat is eltávolítsák a hasított testről.
(6)
A műszereket és a minősítési módszereket illető módosítást kizárólag a szerzett tapasztalatok fényében elfogadott új bizottsági határozat alapján lehet engedélyezni. Ezért ez az engedély visszavonható.
(7)
Az egyértelműség érdekében a 88/479/EGK határozatot hatályon kívül kell helyezni, és helyébe új határozatnak kell lépnie.
(8)
Az e határozatban előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A HATÁROZATOT:
1. cikk
Az alábbi módszerek használata engedélyezett a hasított sertések 3220/84/EGK rendelet szerinti minősítésére Spanyolországban:
a)
a Fat-O-Meater (FOM) elnevezésű műszer és az ehhez kapcsolódó értékelési módszerek, amelyek részleteit a melléklet 1. része tartalmazza,
b)
a Fully automatic ultrasonic carcase grading (AUTOFOM) elnevezésű műszer és az ehhez kapcsolódó értékelési módszerek, amelyek részleteit a melléklet 2. része tartalmazza,
c)
az UltraFOM 300 elnevezésű műszer és az ehhez kapcsolódó értékelési módszerek, amelyek részleteit a melléklet 3. része tartalmazza;
d)
az Automatic Vision system (VCS2000) elnevezésű műszer és az ehhez kapcsolódó értékelési módszerek, amelyek részleteit a melléklet 4. része tartalmazza.
2. cikk
A 3220/84/EGK rendelet 2. cikkétől eltérve a hasított sertés az elülső lábak nélkül is előkészíthető a mérés és a minősítés előtt. Ebben az esetben a hasított sertések árfolyamának összehasonlítható alapon történő megállapítása érdekében a mért meleg súlyt 0,840 kilogrammal növelni kell.
3. cikk
A műszereket vagy a minősítési módszereket illetően módosítás nem engedélyezett.
4. cikk
A 88/479/EGK határozat hatályát veszti.
5. cikk
Ennek a határozatnak a Spanyol Királyság a címzettje.
Kelt Brüsszelben, 2008. december 19-én.